ORDE do 4 de novembro de 2010 sobre a aprobación definitiva da modificación puntual do Plan Xeral de Ordenación Municipal de Narón, no solo rústico apto para urbanizar do contorno do polígono industrial do Río do Pozo.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 23/11/2010

O Concello de Narón, mediante escrito do 21-10-2010, solicita novamente a aprobación definitiva da modificación puntual referida, ao abeiro do establecido no artigo 85º da Lei 9/2002, do 30 de decembro, de ordenación urbanística e protección do medio rural de Galicia.
Antecedentes.
1. O Concello de Narón dispón na actualidade dun PXOM aprobado definitivamente polo Pleno do concello o 22-4-2002, ao abeiro da Lei 1/1997, do 24 de marzo, do solo de Galicia.
2. A modificación foi aprobada inicialmente polo Pleno do concello 30-7-2009 e sometida a información pública durante o prazo dun mes (Diario Oficial de Galicia do 7 de agosto, Diario de Ferrol e La Voz de Galicia do 8 de agosto de 2009) e comunicada aos concellos limítrofes (Ferrol, Neda, San Sadurniño e Valdoviño).
3. Presentáronse as alegacións indicadas no certificado da Secretaría Municipal de data 12-4-2010.
4. No expediente figuran os seguintes informes sectoriais:
a) A Demarcación de Estradas do Estado en Galicia emite informe favorable o 13-7-2009.
b) A Deputación Provincial da Coruña emite informes en materia de estradas nas datas 15-7 e 22-10-2009.
c) A Dirección Xeral de Infraestruturas desta consellería emite informes favorables con observacións, en materia de estradas, en datas 16-7 e 7-10-2009.
d) A Dirección Xeral de Patrimonio cultural (Consellería de Cultura e Turismo), tras un informe desfavorable de data 3-9-2009, emite informe favorable o 14-12-2009.
e) Augas de Galicia emite dous informes de data 11-8 e 16-10-2009, e posteriormente un terceiro informe, de carácter favorable en data 4-12-2009.
f) A Demarcación de Costas do Ministerio de Medio Ambiente en Galicia emite informe en data 1-3-2010.
g) A Secretaría Xeral de Calidade e Avaliación Ambiental emite informe en data 3-3-2010.
h) O Servizo de Montes da Consellería de Medio Rural emite informe en data 18-3-2010.
h) A Dirección Xeral de Conservación da Natureza emite informe en data 31-3-2010.
5. A Secretaría Xeral de Calidade e Avaliación Ambiental da CMATI resolveu aprobar a memoria ambiental correspondente ao procedemento de avaliación ambiental estratéxica o 18-2-2010.
6. Informes dos servizos técnicos e xurídicos municipais (artigo 86º.1 c) da LOUG) de 16-1-2009 e 31-3-2010; informe de secretaría do 31-7-2009, e informe xurídico de 31-3-2010.
7. O proxecto foi aprobado provisionalmente polo Pleno municipal en sesión do 12-4-2010.
8. A modificación puntual foi obxecto dunha orde desta Consellería de Medio Ambiente, Territorio e Infraestruturas, de data 9 de xullo pasado, pola que non se outorgaba a aprobación definitiva, por se teren observado certas deficiencias canto á falla de clasificación como solo rústico de protección de infraestruturas dos terreos comprendidos dentro das liñas límite de edificación das estradas FE-12 e AG-64.
9. O Pleno do concello aprobou o documento modificado de emenda das deficiencias sinaladas, na sesión do 21-10, tras os informes técnicos e xurídicos municipais do 30-9-2010.
Obxecto da modificación.
O Plan Xeral de Ordenación Municipal vixente clasifica o ámbito desta modificación como solo rústico apto para urbanizar, de uso residencial, con usos comerciais ou industriais compatibles con vivenda nos ámbitos adxacentes aos polígonos industriais existentes.
A modificación ten por obxecto asignar o uso industrial e terciario en dous ámbitos contiguos ao polígono industrial do Río do Pozo, e establecer o uso residencial e terciario nun ámbito lindeiro con terreos clasificados como solo urbano de uso residencial, mantendo en todo caso a súa clasificación como solo urbanizable non delimitado, conforme o establecido na disposición transitoria primeira da LOUG.
Ademais, a modificación incorpora ao catálogo do PXOM o Castro de Santa María e delimita en planos de ordenación as súas áreas de protección integral e de cautela. E completa a ficha do catálogo da mámoa do Val ou de Santa Margarida, clasificando como solo rústico de protección arqueolóxica o ámbito de protección desta, actualmente solo rústico apto para urbanizar.
Por último, axústase a delimitación dos sectores III e IV do solo urbanizable delimitado industrial do Río do Pozo ao ámbito determinado nos correspondentes plans parciais aprobados.
Análise da modificación.
Logo de analizar a documentación remitida polo Concello de Narón en relación coa anterior Orde desta CMATI de data 9-7-2010, e vista a proposta literal que nesta mesma data eleva a Secretaría Xeral de Ordenación do Territorio e Urbanismo, púidose observar que o novo documento corrixido cumpre o requirimento autonómico.
Resolución.
Visto o que antecede,
RESOLVO:
1º Outorgar a aprobación definitiva á modificación puntual do Plan Xeral de Ordenación Municipal de Narón, no ámbito do solo rústico apto para urbanizar lindeiro co polígono do Río do Pozo, de acordo co punto 7 a) do artigo 85º da Lei 9/2002, do 30 de decembro, de ordenación urbanística e protección do medio rural de Galicia.
Santiago de Compostela, 4 de novembro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas